SL Uradni list Evropske unije C 51/2

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 51/02)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št. 2081/92.

POVZETEK

UREDBA SVETA (EGS) št. 2081/92

„JAMÓN DE TREVÉLEZ“

št. CE: ES/00309/20.8.2003

ZOP ( ) ZGO ( X )

Seznam se uporablja kot povzetek informacij za namen obveščanja. Za popolne informacije in zlasti za proizvajalce proizvodov, ki jih pokrivata zadevna ZOP ali ZGO, je treba poiskati pojasnila v popolni verziji specifikacij na državni ravni ali pri službah Evropske komisije (1).

1. Pristojni sektor v državi članici:

Naziv: Subdirección General de Sistemas de Calidad Diferenciada. Dirección General de Alimentación. Secretaría General de Agricultura y Alimentación del Ministerio de Agricultura, Pesca y Alimentación de España. Naslov: Paseo Infanta Isabel, 1 E-28071 – MADRID

2. Skupina vlagateljica:

2.1 Naziv: ASOCIACIÓN DE INDUSTRIALES DEL JAMÓN DE TREVÉLEZ 2.2 Naslov: Ayuntamiento de Trevélez, s/n 18417 Trevélez (Granada) ESPAÑA Telefon: (34) 958 85 85 34 Faks: (34) 958 25 47 29 2.3 Sestava: Proizvajalci/Pridelovalci (X)

3. Vrsta proizvoda:

Pršut. Razred 1.2. Proizvodi iz mesa (svežega, soljenega, dimljenega...)

4. Opis specifikacije:

(povzetek zahtev iz člena 4(2))

4.1 Ime:

„Jamón de Trevélez“

4.2 Opis: Pršuti okroglaste oblike, ki ohranjajo kožo in stegno. Postopek izdelave traja najmanj 14, 17 ali 20 mesecev, odvisno od teže svežega stegna. Pri rezu rdeče in sijoče barve; mastno tkivo deloma prodira v mišičnino. Meso je nežnega okusa, malo slano. Konsistentno mastno tkivo, sijoče, belo rumenkaste barve in prijetnega okusa.

4.3 Geografsko območje: Območje izdelovanja se nahaja na vzhodu od province Granada, na južni strani naravnega parka Sierra Nevada, kjer različni dejavniki, denimo višina (prek 1200 metrov), rastlinstvo, temperatura in vlaga, dajejo proizvodu lastnosti, ki ga odlikujejo že po tradiciji. V to območje spadajo občine: Trevélez, Juviles, Busquístar, Pórtugos, La Tahá, Bubión, Capileira y Bérchules.

4.4 Dokazilo o poreklu: Stegna, namenjena proizvodnji pršuta z zaščiteno označbo, so označena z žigom, ki ga bo nadzoroval Regulativni odbor. Odbor bo v vsakem podjetju na območju pridelave preverjal, ali vsa oštevilčena stegna ustrezajo zahtevam, ki jih mora izpolnjevati pršut. Pršute bodo izdelovali v podjetjih, vpisanih v register obratov za soljenje-sušenje oziroma sušenje, ki ga vodi Regulativni odbor.

4.5 Metoda pridobivanja: Za izdelavo pršuta z zaščiteno označbo se uporabljajo svinjska stegna križancev pasem Landrace, Large-White in Duroc-Jersey.

Uporabljajo se stegna skopljenih samcev ali samic, ki imajo pH med 5,5 in 6,4 v polmembranski mišici. Stopnja pH se izmeri najmanj 24 ur po zakolu živali. Teža svežih stegen mora biti večja od 11,3 kg. V ustreznih vozilih, skladnih s predpisi, se svinjska stegna prepeljejo iz klavnice do obratov za počivanje in zorenje. Ob prihodu v te obrate mora biti temperatura stegna v sredini od 1 oC do 3 oC, na globini enega centimetra pa manj kot 4 oC .

Vsako svinjsko stegno, namenjeno izdelavi pršuta z zaščiteno označbo, bo podjetje označilo s kontrolnim žigom, na podlagi katerega se lahko stegno uvrstiti med proizvode s specifičnimi označbami. Kontrolni žig bo nameščen tako, da ga ne bo mogoče ponovno uporabiti. Kontroliral ga bo Regulativni odbor, žig bo nosil številčno oznako; če je stegno v kateri koli fazi predelave izločeno, se imenovani žig prekliče in odstrani.

Regulativni odbor določi vrsto, obliko in velikost žiga ter predpiše, kje mora biti nameščen, saj mora biti dobro viden in čitljiv skozi vrsto postopkov v procesu izdelave. Glede na težo svežega stegna Regulativni odbor določi vsaj tri različne vrste žigov, in sicer po naslednjih kategorijah:

Stegna s težo med 11,3 in 12,3 kg.

Stegna s težo med 12,3 in 13,5 kg.

Stegna, težja od 13,5 kg.

V vsakem obratu bo Regulativni odbor nadzoroval ustreznost stegen glede na zahteve, ki jih mora izpolnjevati pršut s posebno zaščiteno označbo, v primeru neizpolnjevanja teh zahtev se stegno izloči, žig pa prekliče in odstrani.

Stopnje predelave:

Soljenje:

Namen soljenja je prodor soli v mišičje, kar pripomore k dehidraciji pršuta in uspešnemu konzerviranju.

Umivanje:

Po končanem postopku soljenja je potrebno stegna umiti s pitno vodo in z njih odstraniti odvečno sol.

Presoljevanje:

Naslednja faza postopka je presoljevanje, ki poteka v naravnem okolju, namen tega postopka pa je počasna ter postopna dehidracija pršuta, poleg tega pa presoljevanje pripomore k bolj enakomerni razporeditvi soli v mišičju.

Sušenje-zorenje:

Stegna, razvrščena glede na težo, se premestijo v sušilnice, kjer so obešena v prostoru z naravno temperaturo in vlago.

Pršuti morajo v celotnem postopku izgubiti vsaj 35 % teže, v nasprotnem primeru se morajo sušiti vsaj tri mesece dlje, kot je določeno za posamezno kategorijo, v katero so stegna uvrščena ob prevzemu.

4.6 Povezava:

Zgodovinska povezava:

Pršut iz Trevéleza je znan in povezan z območjem Alpujarre že več kot 200 let. Najti je mogoče številne zapise iz obdobja pred XIX. stoletjem, največje priznanje kakovosti pršutu iz Trevéleza pa je leta 1862 podelilo njeno veličanstvo, španska kraljica Izabela II. Na tem območju najdemo obrate, v katerih se že več kot petdeset let ukvarjajo z izdelovanjem tovrstnih pršutov.

Naravna povezava:

Pršut iz Trevéleza ima posebne organoleptične značilnosti, ki jih gre pripisati naravnemu okolju, v katerem se izdeluje (srednji nižji del Naravnega parka Sierra Nevada), saj ravno to okolje, podnebje in rastlinstvo omogočajo razvoj specifične mikrobne flore. Na višini med 1200 in 1900 metri, kjer se izdelujejo pršuti iz Trevéleza, rastejo hrastovi gozdovi in številne endemične vrste rastlin, ki jih najdemo v Sierri Nevadi. Podnebje v predelu med 1200 metri in vrhovi Sierre Nevade je hladno, z obilnimi snežnimi padavinami v zimskem obdobju in nizkimi temperaturami v poletnem času.

4.7 Inšpekcijski organ:

Naziv: Consejo Regulador de la Denominación Específica „Jamón de Trevélez“. Naslov: Plaza Francisco Abellan s/n 18417 Trevélez – Granada – ESPAÑA Telefon: (34) 958 85 85 82 Faks: (34) 958 85 89 03

Regulativni odbor izpolnjuje določila standarda EN-45011

4.8 Etiketiranje: Obvezna je navedba posebne označbe „Jamón de Trevélez“. Etikete odobri Regulativni odbor. Etikete na hrbtni strani so oštevilčene, izda jih Regulativni odbor.

4.9 Nacionalne zakonske zahteve:

— Zakon 25/1970 z dne 2. decembra, Statut o vinogradih, vinu in alkoholnih pijačah.

— Odlok 835/1972 z dne 23. marca o izvajanju Zakona 25/1970.

— Odredba z dne 25. januarja 1994, ki pojasnjuje ujemanje med špansko zakonodajo in Uredbo Sveta (EGS) št. 2081/1992 o zaščiti geografskih označb in označb porekla za kmetijske proizvode in živila.

— Kraljevi dekret 1643/1999 z dne 22. oktobra 1999, ki ureja postopke za predložitev vlog za vpis v register Skupnosti z naslovom Register zaščitenih označb porekla in zaščitenih geografskih označb.

(1) Evropska komisija – Generalna direkcija za kmetijstvo – Urad za politiko kakovosti kmetijskih proizvodov – B-1049 Bruselj